**Fácánkert Község Önkormányzata Képviselő-testületének 8/2020. (X.7.) önkormányzati rendelete a közműfejlesztési hozzájárulásról**

Fácánkert Község Önkormányzatának Képviselő-testülete a vízgazdálkodásról szóló 1995. évi LVII. törvény 45. § (12) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott eredeti jogalkotói hatáskörében, valamint az épített környezet alakításáról és védelméről szóló 1997. évi LXXVIII. törvény 28.§ (2) bekezdésében meghatározott feladatkörében eljárva a következőket rendeli el:

**A rendelet hatálya**

**1.§**

(1) A rendelet hatálya kiterjed Fácánkert Község közigazgatási területén lévő valamennyi víziközmű-hálózattal érintett ingatlan tulajdonosára.

(2) A rendelet hatálya kiterjed azokra a víziközmű-hálózatokra, amelyek kiépítését Fácánkert Község Önkormányzata valósítja vagy valósította meg.

**Közműfejlesztési hozzájárulás**

**2. §**

(1) Az Önkormányzat az általa megvalósított víziközmű-hálózat költségét részben vagy egészben az érintett ingatlanok tulajdonosaira átháríthatja közműfejlesztési hozzájárulás formájában.

(2) A fejlesztés által érintett ingatlanok tulajdonosai közműfejlesztési hozzájárulást kötelesek fizetni az Önkormányzat által korábban megvalósított víziközmű-hálózatra történő utólagos rácsatlakozásért.

**Közműfejlesztési hozzájárulás mértéke**

**3. §**

(1) A közműfejlesztési hozzájárulás mértéke ivóvíz rákötés esetén gazdasági társaságoknak (közkereseti társaság, betéti társaság, korlátolt felelősségű társaság, részvénytársaság), szövetkezeteknek, egyesüléseknek, valamint azon egyéni vállalkozóknak, akik tevékenységüket nem lakóingatlanukban végzik a tényleges bekerülési költség, de minimum 250.000,-Ft/ingatlan.

(2) A közműfejlesztési hozzájárulás ivóvíz rákötés esetén magánszemélyeknek, egyesületeknek és alapítványoknak díjtalan.

(3) A közműfejlesztési hozzájárulás mértéke szennyvíz rákötés esetén a tényleges bekerülési költség, de minimum 120.000,-Ft/ingatlan.

(4) A közműfejlesztési hozzájárulás megfizetése egy összegben történik az Önkormányzat számlaszámára történő utalással.

(5)  A közműfejlesztési hozzájárulások befizetéséről, teljesítéséről a Tolnai Közös Önkormányzati Hivatal nyilvántartást vezet.

(6) A közműhálózatra történő rácsatlakozáshoz a Polgármester a hozzájáruló nyilatkozatot abban az esetben adja ki, ha a fejlesztéssel érintett érdekeltek a közműfejlesztési hozzájárulás díját az önkormányzat számára befizették.

**Záró rendelkezések**

**4. §**

(1) Ezen rendelet 2020. november 1. napján lép hatályba, rendelkezéseit a hatályba lépését követően benyújtott víziközmű-hálózatra történő csatlakozás iránti kérelmek elbírálása esetén kell alkalmazni.

(2) A rendelet kihirdetéséről – az önkormányzat hirdetőtábláján történő kifüggesztés útján – a jegyző gondoskodik.

**Tolna, 2020. október 6.**

**Orbán Zsolt                                                        Ezerné dr. Huber Éva**

**polgármester                                                                  jegyző**

**Záradék:**

Jelen rendelet 2020. október 7. napján kihirdetésre került.

**Ezerné dr. Huber Éva**

**jegyző**